text: টাইটাস অ্যান্ড্রোনিকাস হলেন উইলিয়াম শেকসপিয়র রচিত টাইটাস অ্যান্ড্রোনিকাস নামক সেনেকান ট্র্যাজেডির প্রধান চরিত্র ও ট্র্যাজিক নায়ক। টাইটাস একজন রোমান অভিজাত ব্যক্তি এবং যুদ্ধের একজন সেনানায়ক। তিনি দশ বছর গথদের বিরুদ্ধে যুদ্ধ করে বিশেষ সম্মান অর্জন করেছিলেন। যুদ্ধের সময় দৃষ্টান্তমূলক বীরত্ব প্রদর্শন করলেও তিনি সম্রাট পদ অর্জনে ব্যর্থ হন। নাটকের গোড়ার দিকে তিনি ছিলেন একজন আদর্শ নাগরিক। যদিও অন্যান্য প্রতিশোধ গ্রহণের চেষ্টা শুরু করলে রোমান সরকার ব্যবস্থার প্রথাগুলি ঘটনাচক্রে তাঁর মৃত্যুর কারণ হয়ে দাঁড়ায়।
  
  তুলনা
  কোনও কোনও সূত্রে দাবি করা হয় যে, অ্যান্ড্রোনিকাস নামটি এসেছে ১২শ শতাব্দীর বাইজান্টাইন সম্রাট অ্যান্ড্রোনিকোস কোমনেনাসের নামানুসারে। টাইটাসের মতো এঁরও তিরের সঙ্গে চিঠি আটকিয়ে ছোঁড়ার প্রবণতা ছিল। ১৯৯৯ সালে টাইটাস চলচ্চিত্রে এই চরিত্রটির বিশেষ একটি রূপদানের সময় অ্যান্টনি হপকিনস চরিত্রটিকে কিং লিয়ার, বার্নি ও হ্যানিবল লেকটারের সম্মিলিত রূপ বলে উল্লেখ করেন। টাইটাস অ্যান্ড্রোনিকাস এই নাটকের প্রধান চরিত্র হলেও নাটকটির কোনও কোনও প্রযোজনায় সমগ্র ঘটনাবলি শিশু লুসিয়াসের দৃষ্টিকোণ থেকে দেখা হয়।
  
  নাটকে ভূমিকা
  
  নাটকের গোড়ায় দেখা যায়, বহু বছর গথদের বিরুদ্ধে যুদ্ধ করার পর নিজের পঁচিশ জন পুত্রের মধ্যে জীবিত চার জনকে সঙ্গে নিয়ে বাড়ি ফিরছেন টাইটাস অ্যান্ড্রোনিকাস। রোমের জনসাধারণ তাঁকে নতুন সম্রাট নির্বাচিত করেন। কিন্তু নিজের বার্ধক্যের কারণ দেখিয়ে টাইটাস সেই প্রস্তাব প্রত্যাখ্যান করেন। পরিবর্তে তিনি পূর্বতন সম্রাটের জ্যেষ্ঠ পুত্র স্যাটার্নিয়াসকে সম্রাট নির্বাচিত করেন। গথদের রানি টামোরার জ্যেষ্ঠ পুত্র অ্যালারবাস ছিলেন টাইটাসের সম্ভ্রান্ততম বন্দী। আনুষ্ঠানিক বলিদানে টাইটাস তাঁকে উৎসর্গ করলে তিনি নিজের অজান্তেই তাঁর বিরুদ্ধে প্রতিশোধকামীদের প্ররোচিত করেন। সমগ্র নাটকে দেখা যায়, টাইটাস তাঁর পরিবারের প্রতি টামোরার অন্যায়ের জন্য সর্বক্ষণই প্রতিশোধ গ্রহণের চেষ্টায় রত। নাটকে টাইটাস নিজের পুত্র ও কন্যা সহ মোট পাঁচ জনকে হত্যা করেন। তিনি তাঁর কন্যা লাভিনিয়াকে নির্দেশ দেন নতুন সম্রাট স্যাটার্নিয়াসকে বিয়ে করতে। প্রকাশ্যে সেই আদেশের বিরোধিতা করার অপরাধে রোমান আইনের প্রতি কঠোর আনুগত্য বজায় রেখে তিনি নিজের পুত্র মিউটিয়াসকে হত্যা করেন। সন্তানহত্যার দ্বিতীয় ঘটনাটি ঘটে নাটকের শেষের দিকে। টামোরার নির্দেশে তাঁর দুই পুত্র কায়রন ও ডিমেট্রিয়াস লাভিনিয়াকে ধর্ষণ করে অঙ্গহীন করে রেখে যায়। কন্যাকে যাতে সেই লজ্জা বহন করে বেঁচে থাকতে না হয়, সেই জন্য টাইটাস তাঁকে হত্যা করেন। টামোরার উপর শেষ প্রতিশোধ নেওয়ার আগে তিনি কায়রন ও ডিমেট্রিয়াসকে হত্যা করেন এবং তাঁদের রক্ত ও অস্থি একটি পাইয়ের উপাদান হিসাবে ব্যবহার করেন। টামোরাকে হত্যার পূর্বে টাইটাস সেই পাইটি তাঁকে খেতে দেন। শেকসপিয়রীয় ও সেনেকান ট্র্যাজেডির রীতি অনুসারে, শেষে এই নাটকের নায়ক টাইটাস অ্যান্ড্রোনিকাসেরও মৃত্যু হয়। স্যাটার্নিয়াস তাঁকে হত্যা করেন। তাঁকে হত্যা করেন টাইটাসের সর্বশেষ জীবিত পুত্র লুসিয়াস। স্যাটার্নিয়াসের হত্যাকাণ্ডের সঙ্গে সঙ্গে নাটকের দীর্ঘ প্রতিশোধ চক্রেরও পরিসমাপ্তি ঘটে।
  
  তথ্যসূত্র
  
  বহিঃসংযোগ
  Titus Andronicus full text at MIT
  
  বিষয়শ্রেণী:পুরুষ শেকসপিয়রীয় চরিত্র
   
  অ্যান্ড্রোনিকাস, টাইটাস
  অ্যান্ড্রোনিকাস, টাইটাস
  অ্যান্ড্রোনিকাস, টাইটাস
  অ্যান্ড্রোনিকাস, টাইটাস
  বিষয়শ্রেণী:কাল্পনিক সন্তানহত্যা
title: টাইটাস অ্যান্ড্রোনিকাস (চরিত্র)